NaiveNeuron/SloPal huggingface dataset:
Krajčí, Marek, poslanec NR SR (2023-11-16):
Ďakujem za všetky faktické. Najskôr trošku ešte doplnenie k tomu, čo hovoril Tomáš Szalay. Stretol som sa s pánom Sabolom, všetko sme si vyjasnili, mal som na stole obrovské množstvo sťažností ľudí, ktorí hovorili, že neveria, že príde niekedy minister, ktorý by sa s týmto človekom porátal. Ja som to urobil, samozrejme mi následne potom pán Sabol spolu so Zajacom Rudolfom a ostatnými odpílili jednu nohu na stoličke. Videl som to, ale stojím si za tým. A to, ako on sa rozhodol vyriešiť to, že musel odísť z pozície, čo bolo podľa mňa úplne regulérna možnosť každého ministra, tak si myslím, že nie je správne a takto ospravedlňovať kroky štátu sa mi zdá úplne čudné. Takisto čo sa týka tých ziskov Penty, súhlasím, mrzí ma to, bolo za ministra Lengvarského a, a tých ľudí, ktorí tam prišli. Najmä, najmä, samozrejme to dali niektorým laboratóriám, žiaľ, dialo sa to. Netvrdím, že to tak nie je, ale zoberte si, čo sme my Pente spravili. Zarezali sme im zisky z jej poisťovne na jedno percento. Dofinancovávali sme naozaj drancovanú Všeobecnú poisťovňu, aby z toho nemali zbytočné peniaze naviac, súkromníci, ktorí ich v tom roku ani nepotrebovali a tak ďalej a tak ďalej. Pozrite sa na naše skutky a potom pochopíte, že tá vaša poznámka bola úplne od veci. Ďakujem pekne. (Potlesk.)
Danko, Andrej, podpredseda NR SR (2024-01-24):
Poslanec Szalay.
Mičovský, Ján, poslanec NR SR (2013-03-20):
Ako jediný v rozprave som vystúpil ja. Keďže rozprava prebehla dnes, najskôr musíme hlasovať o skrátení lehoty podľa § 83, ods. 4 rokovacieho poriadku. Vážený pán predseda, dajte, prosím, hlasovať o skrátení tejto lehoty.
K. Tóthová, poslankyňa: (2009-12-01):
A pokiaľ ide o vyvesenie programu zasadnutia, skrátená lehota tri dni, skutočne občan nie je proste tak naviazaný na samosprávu, aby každú chvíľu chodil pozerať vývesnú tabuľu, aký bude program. Čiže myslím, že taká lehota jedného týždňa dopredu je nielen pre občanov, ale aj pre tých, ktorí sa tohto zasadnutia zúčastňujú, aby vedeli, aký je program, aby vedeli získať podklady, aby vedeli získať stanoviská aj občanov. Veď preboha, oni zastupujú svojich občanov v obci a oni majú tiež tlmočiť názory občanov z obce, v zastupiteľstve. Preto aj oni potrebujú väčšiu lehotu na prípravu na zasadnutie.
Kuffa, Štefan, poslanec NR SR (2012-09-13):
Ďakujem pekne za slovo. Vážený pán predsedajúci, vážený pán minister, milí kolegovia, kolegyne, dovoľte mi, aby aj ja som mal tu niekoľko pripomienok. Oceňujem na jednej strane vládnu stranu SMER, že rokovala so sociálnymi partnermi, avšak nepodarilo sa dosiahnuť tú dohodu. To je veľmi vážna vec, ktorá tu bola ako spomenutá. Myslím si, že tak závažný dokument, zákon, ako je Zákonník práce, nemal by sa predkladať bez toho, že by naozaj v tej tripartite došlo k dohode. To je jedna vec. Ďalšia vec je tá, po takej podrobnejšej analýze a po tých odhadoch expertov, ktorí odhadujú, že prípadnými prijatím aj tejto novely Zákonníka práce pracovný trh sa zhorší a podmienky na pracovnom trhu. Ak bude naozaj pravdou to, že stúpne nezamestnanosť o 80 až 100 000 pracovných miest, čo sa teda stratí na Slovensku, bude to veľmi zlá vizitka. Naozaj sú tu indície a signály aj podľa tohto návrhu, že, tak ako to kolegovia tu spomínali, naozaj zareaguje trh práce susedných krajín Európskej únie. A naozaj nedávajme takýto darček susedným krajinám! Práca je darom, darom pre každého a skutočne jej skutočnú hodnotu spoznávame ani nie skrz peniaze, ale keď o túto prácu prichádzame. Ak tú prácu nemáš a nie si schopný živiť rodinu, cítiš sa menejcenný. Muži, my asi viac rozumieme tomu, možno viac ako ženy, lebo tá žena predsa len v tej domácnosti stále si tú prácu nájde. Ďakujem.
Sulík, Richard, predseda NR SR (2011-05-17):
Tak mi ho doneste, prosím vás. Pán poslanec Jahnátek.
B. Bugár, podpredseda NR SR: (2001-09-04):
Prosím pani navrhovateľku, aby uviedla hlasovanie. Nech sa páči. K. Čižmáriková, poslankyňa: Ďakujem pekne. Keďže v rozprave vystúpil iba jeden poslanec, ktorý nepredniesol žiadne pozmeňujúce návrhy, prosím vás, pán predsedajúci, aby ste dali hlasovať o uznesení, podľa ktorého Národná rada Slovenskej republiky schvaľuje Vyhlásenie Národnej rady Slovenskej republiky o deťoch a mládeži.
P. Hrušovský, podpredseda NR SR: (2002-07-10):
(Hlasovanie.) 99 prítomných, 34 za, 10 proti, 54 sa zdržalo, 1 nehlasoval. Body 1 až 3 sme neschválili. Budeme hlasovať o návrhoch pod bodmi 8 a 9. Spoločne? J. Langoš, poslanec: Spoločne, áno.
B. Bugár, podpredseda NR SR: (2005-11-08):
Pán poslanec Fico, viem, že ako predsedajúci nemám reagovať, ale bol som oslovený, ak dovolíte, hneď aj odpoviem. Pre mňa to bude závažná informácia vtedy, ak to potvrdí aj pani poslankyňa Henzélyová. V tom momente budeme konať, lebo práve posledné týždne sme svedkami toho, že sa objavujú závažné informácie, ktoré sú dezinformáciami. Takže ja potrebujem aj tú druhú stranu a vám garantujem, ak sa to potvrdí, budeme konať. A prepáčte, nemal som na to právo, ale nakoľko som bol oslovený, tak som na to odpovedal. A teraz otváram možnosť sa prihlásiť ústne do rozpravy. Pýtam sa, kto sa hlási. Siedmi. Končím možnosť sa prihlásiť ústne do rozpravy. Pán poslanec Kondrót ako prvý vystúpi, potom vystúpia páni poslanci Ševc, Číž, Hort, Miššík, pani poslankyňa Tkáčová a pán poslanec Cuper. Pán poslanec Kondrót ako prvý, nech sa páči.
P. Paška, predseda NR SR: (2006-10-17):
Otváram rozpravu. Písomne sa k uvedenému návrhu zákona neprihlásil nikto. Dávam možnosť prihlásiť sa ústne. Vyzerá to, že ani ústne sa k uvedenému návrhu zákona neprihlásil nikto. Chce sa ešte navrhovateľ vyjadriť? Nie. Prerušujem rokovanie o tomto bode programu. Ďakujem aj navrhovateľovi, aj spravodajcovi. Budeme pokračovať v rokovaní prvým čítaním o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a o zmene a doplnení niektorých zákonov . Vládny návrh zákona je v tlači 84 a návrh na jeho pridelenie na prerokovanie výborom máte v mojom rozhodnutí s č. 97. Pán minister financií, požiadam vás o uvedenie návrhu zákona.
Danko, Andrej, predseda NR SR (2016-09-22):
Ďakujem. Pani poslankyňa Natália Grausová.
Nagy, László, poslanec NR SR (2010-08-10):
Vážený pán podpredseda Národnej rady, vážená pani podpredsedníčka vlády, vážená pani predsedníčka vlády, ospravedlňujem sa (smiech v sále), ctené kolegyne, ctení kolegovia, vidím, že si dávate pozor, pani predsedníčka. Po štyroch rokoch, núdznych rokoch národnostnej politiky predchádzajúcej vlády voliči súčasnej vládnej koalície s veľkým záujmom a očakávaním sledovali proces tvorby nového programového vyhlásenia vlády, ako aj samotné programové vyhlásenie. Hlavným otáznikom bolo, čo urobí nová vládna koalícia s reštrikčnými opatreniami a zákonmi z oblasti jazykovej politiky, školskej politiky, kultúrnej politiky vo vzťahu k národnostným menšinám. Čo urobí nová vládna koalícia s neriešenými otázkami rómskej národnostnej menšiny. Či uverí sľubom a ako bude hodnotiť slová bývalého premiéra Roberta Fica, že v oblasti národnostných práv v rokoch jeho vlády nedôjde k zníženiu štandardu práv národnostných menšín na Slovensku. Na strane druhej voliči súčasnej parlamentnej opozície očakávali, či programové vyhlásenie bude mať dostatočnú odvahu sa postaviť proti opatreniam predchádzajúcej vlády, ktoré pod kepienkom tzv. národnoštátnych záujmov zaviedli nezmyselné reštrikcie v používaní jazyka národnostných menšín... (Ruch v sále. Prerušenie vystúpenia predsedajúcim.)
Hrnčiar, Andrej, podpredseda NR SR (2018-05-29):
Vážený pán predsedajúci, dávam procedurálny návrh, aby sme dnes rokovali bez obedovej pauzy až do prejednania bodu s tým, že hlasovanie navrhujem na ďalšiu schôdzu.
J. Vaľová, poslankyňa: (2006-12-06):
Najprv budeme hlasovať o návrhoch zo spoločnej správy. Prosím, pán predseda, dajte hlasovať... (Reakcia z pléna.) Nie je tam procedurálny.
P. Paška, predseda NR SR: (2009-04-29):
(Hlasovanie.) 121 prítomných, 95 za, 4 proti, 22 sa zdržalo. Aj tieto body sme schválili.
Paška, Pavol, predseda NR SR (2013-02-05):
Hlasujeme. (Hlasovanie.) 140 prítomných, 77 za, 1 proti, 62 sa zdržalo. Návrh sme schválili.
Bugár Béla, podpredseda NR SR (2018-10-23):
Prezentujme sa a hlasujme. (Hlasovanie.) Prítomných 132, za 80, proti 33, zdržalo sa 16, 3 nehlasovali. Návrh sme schválili. A teraz pristúpime k hlasovaniu o návrhu na voľbu členov Rady Slovenského pozemkového fondu navrhnutých vládou Slovenskej republiky (tlač 1123). Dávam teraz slovo pánovi Krajkovičovi, aby hlasovanie uviedol, nech sa páči. (Hlasovanie o návrhu vlády Slovenskej republiky na voľbu členov Rady Slovenského pozemkového fondu , tlač 1123.)
Saloň, Marián, poslanec NR SR (2020-05-13):
Pán poslanec, ďakujem veľmi pekne za faktickú. Súhlasím so všetkým, čo si povedal, a ja pevne verím, že ešte principiálna brzda tohto legislatívneho procesu môže byť pani prezidentka republiky, ktorá deklarovala čistotu legislatívneho procesu. Ukázala nám to vlastne pri zákone, ktorý predkladala ešte bývalá vláda, o trinástych dôchodkoch, kde podala podnet na Ústavný súd. Tak verím, že aj týmto zákonom 281 sa bude zaoberať veľmi vecne a korektne a zaujme k tomu stanovisko také, aké má byť. Pretože, presne ako si povedal, čo sa týka zákona č. 281 o ozbrojených silách, napĺňa podmienky skráteného legislatívneho konania, pretože sa jedná o opatrenia v zákone, ktoré sú v súvislosti s pandémiou COVID-19, pretože sú tam určité obmedzenia profesionálnych vojakov, či ich prepúšťanie a podobné veci. Takisto ak ho poslali do povinnej karantény, tak aby to vedeli riešiť s tým, že pán minister aj nám odôvodňoval na výbore, že je tam umožnený tzv. home office, čiže vedia vyslať toho vojaka aj pracovať z domu. Čiže, áno, táto časť zákona, o tom nemá nikto žiadne pochyby. Ale čl. II zdôvodniť COVID-om-19, tak to chce riadnu dávku fantázie a to mi musíte dať za pravdu, že ale ani jedno písmeno v tom návrhu zákona v čl. II nemá s COVID-om ale absolútne nič spoločné. A poviem aj prečo. Meníte podmienky generálnych tajomníkov služobných úradov. Pán minister ako predkladateľ zákona je živý príklad toho, že aj podľa starých týchto platných podmienok, kedy sú povinné 3 roky riadiacej praxe, si toho generálneho tajomníka na svojom ministerstve vedel nájsť. To isté aj pán minister práce. Takže pre koho ideme meniť ten zákon? Kde nevieme obsadiť miesto generálneho tajomníka podľa súčasných platných predpisov? Ďakujem pekne.
Ďuriš Nicholsonová, Lucia, podpredsedníčka NR SR (2018-11-29):
Pán poslanec Jurzyca.
Šeliga, Juraj, podpredseda NR SR (2020-11-12):
Pán poslanec Dostál, nech sa páči.
Šebová, Zuzana, poslankyňa NR SR (2021-11-26):
Ďakujem pekne, pán predsedajúci. Predkladaný návrh zákona bol vypracovaný v nadväznosti na poznatky o pretrvávajúcich nedostatkoch v praxi poskytovania zdravotnej starostlivosti pacientom s ťažkým zdravotným postihnutím. V praxi totiž často vznikajú situácie, keď je potrebná hospitalizácia takejto osoby a vzhľadom na svoje postihnutie, nedostatok zmyslových alebo duševných schopností je prítomnosť blízkej osoby nutná, aby zdravotnícki pracovníci vedeli, ako s touto osobou zaobchádzať. Zároveň to môže byť aj odľahčujúce pre zdravotníckeho pracovníka, nakoľko táto osoba vie poskytnúť pomoc s manipuláciou a bežnými úkonmi, pokiaľ to zdravotný stav dovoľuje. Prítomnosť blízkej osoby je veľmi prospešná pre takéhoto pacienta, pozitívne pôsobí predovšetkým na jeho celkovú psychickú pohodu a ovplyvňuje aj úspešnosť liečby. Viacej potom k tomuto návrhu poviem v rozprave, do ktorej sa zároveň hlásim. Ďakujem.
Heger, Eduard, poslanec NR SR (2019-09-17):
Pán Mihál, súhlasím a chcem sa pridať k tej vašej výzve, že naozaj treba tu držať tú konštruktívnu debatu o tom, ako to dopracovať tak, aby sa, ako sa hovorí, bola aj ovca celá, aj vlk sýty a aby sa zmiernili tie dopady a tá diskriminácia, ktorá sa zrejme nedá úplne eliminovať, ale dá sa nejakým spôsobom korigovať. A ja skúsim aj v ústnej rozprave ešte povedať možno pár takých rezerv, kde by sa dalo, kde by sa, samozrejme, dalo hľadať. Takže pripájam sa k tejto výzve a naozaj ten čas tu ešte je a treba s tým zákonom popracovať tak, aby, aby bol, aby bol lepší, ako je teraz. Ďakujem.
Hrnčiar, Andrej, podpredseda NR SR (2017-03-29):
(Zaznievanie gongu.) Vážené panie poslankyne, vážení páni poslanci, pokračujeme popoludňajším rokovaním šiesteho dňa 14. schôdze Národnej rady Slovenskej republiky prerokovaním Informácie podpredsedu vlády a ministra vnútra Slovenskej republiky o využívaní Letky Ministerstva vnútra Slovenskej republiky za obdobie rokov 2015 až 2017 . Dávam slovo podpredsedovi vlády a ministrovi vnútra Slovenskej republiky Robertovi Kaliňákovi, aby Národnej rade uvedenú informáciu podal. Nech sa páči, pán minister.
Laššáková, Jana, podpredsedníčka NR SR (2014-02-06):
Nemôžem dať o tomto hlasovať, lebo nie sme v tomto bode programu. My sme v bode programu odpovede členov vlády na interpelácie. Takže nemôžeme dávať hlasovať o tom, keď nie sme v tom bode programu. Nech sa páči, pán poslanec.
Susko, Boris, poslanec NR SR (2022-09-23):
Ďakujem pekne za slovo. Vážený pán predsedajúci, v prvom rade chcem povedať, že postupujete ako nerovným spôsobom voči jednotlivým procedurálnym návrhom, pretože ja som sa hlásil s procedurálnym návrhom od začiatku hlasovania, nedali ste mi slovo, pričom teda pani poslankyni Zemanovej ste dali slovo medzi jednotlivými hlasovaniami, čiže to je prvá diskriminácia. A druhá, žiadam, teda podávam námietku a žiadam, aby všetky tieto hlasovania boli vyhlásené za neplatné, pretože sme pokračovali v rozpore s rokovacím poriadkom. Paragraf 23 ods. 6 hovorí: Ak sa počas schôdze Národnej rady pri zisťovaní počtu prítomných poslancov pred hlasovaním zistí, že nie je prítomná nadpolovičná väčšina všetkých poslancov, ak sa tak nestane ani do 15 minút po zisťovaní počtu prítomných poslancov, predsedajúci schôdzu Národnej rady preruší a určí termín ďalšieho rokovania. Ods. 7 hovorí: Ak ani po prerušení Národnej rady nie je prítomná nadpolovičná väčšina všetkých poslancov, predsedajúci môže rozhodnúť, že sa bude rokovať o ďalšom bode programu, nie hlasovaní, o ďalšom bode programu a Národná rada sa môže bez rozpravy uzniesť na neskoršom prerokovaní nedokončeného bodu programu a to na tej istej schôdzi. Nie je možné pokračovať... (Prerušenie vystúpenia časomerom.) (Potlesk.)
Mizík, Stanislav, poslanec NR SR (2018-09-12):
Ďakujem za slovo. Československá republika nebola vôbec demokratická, četníci strieľali do robotníkov, bola cenzúra, boli zatváraní slovenskí vlastenci, boli zatváraní štrajkujúci robotníci. Takúto demokraciu si strčte za klobúk, naloďte sa na loď a choďte za strýčkom Samom. Ďakujem za slovo.
Ľ. Mušková, poslankyňa: (2005-05-12):
Pani poslankyňa Majdová, ja som rada, že aspoň niektorí študenti podporujú pána ministra. Čo sa týka navýšenia rozpočtu vďaka pánu ministrovi, myslím si, že navýšenie rozpočtu bolo pre rezort školstva urobené najmä vďaka výboru pre vzdelanie a nakoniec potom vďaka Národnej rade, pretože Národná rada tu prijala uznesenie a zaviazala vládu, aby skutočne už do školstva dala peniaze a nehovorila stále len o priorite školstva, ale aby skutočne aj tam nejaké peniaze šli. Čo sa týka pána poslanca Ivanča, súhlasím, že bolo treba urobiť finančnú reformu, ale bez obsahovej reformy táto reforma robí obrovské škody a tie škody, kým sa začnú riešiť, žiaľ, budú mnohokrát nenapraviteľné. Mojim kolegom chcem poďakovať za podporu.
Paška, Pavol, predseda NR SR (2014-10-21):
Dve faktické, tri faktické poznámky. Štyri. Končím možnosť sa prihlásiť. Pán poslanec Simon.
Matej, Ondrej, poslanec NR SR (2011-10-11):
Ďakujem pekne za slovo. Pán kolega Ondro Dostál, ale aj kolegovia zo strany SaS, niekoľko hodín tu počúvam z vašich úst, aj z tvojich, pán kolega, že prečo vlastne euroval, rozšírenie eurovalu 1 nechcete podporiť. Lebo sú tu nezodpovední politici, šafári sa tu a nič sa nemení. No ja to dosť dobre nechápem a je mi troška aj ľúto, lebo za posledné dva mesiace sa výrazne zmenila Európska únia, výrazne sa zmenila eurozóna. Mnohé z podmienok, ktoré si tu kládol aj ty, ktoré tu kládli aj kolegovia zo strany SaS, dnes sú splnené. Rada ministrov jasne schválila prísnejšie rozpočtové pravidlá, účasť privátneho sektora. A ja len nerozumiem jednej veci, aj vďaka vašim krokom sa práve to, po čom vy túžite, deje, a vy teraz, keď to môžeme spoločne v tej Európe presadzovať a môže byť náš hlas vypočutý, tak vy zrazu odchádzate preč. Idete preč z miestnosti a chcete sa na to pozerať za zatvorenými dverami. Povedzte, prečo je to tak.? Ondro Dostál, prečo nechcete byť účastní a tento proces pomôcť tej Európskej únii zmeniť? Aká je vaša podmienka? Bolo tu povedané niekoľko kompromisov, procedurálnych, obsahových, a stále nie. Toto mi v tom vadí, v tom vašom postoji. A preto je to nevyhnutné spojiť s dôverou vlády, lebo to je ten zásadný pohľad a rozpor. Čo chcete ešte, aby sa to zmenilo? Ďakujem.
Kučera, Karol, poslanec NR SR (2023-06-16):
Takže už len, ak môžem. Áno. Ak môžem naozaj už len pár, pár slov. Po prvé. Tri roky naozaj toto komunikujeme, tri roky sa snažíme, chodili sme na ministerstvo školstva, žiaľ, tie veci sa, tie ľady sa veľmi pomaly hýbali do dnešného dňa. Po druhé, po druhé aj v PVV-čku vlastne novej úradnej vlády, teda úradníckej vlády je napísané, že pohyb detí je alarmujúci, že ten stav je alarmujúci, tak ak je naozaj niečo alarmujúce, tak, prosím vás, neodsúvajme to o ďalšie dva roky, tak ako by chcela pani prezidentka, ale ešte raz opakujem. Tú účinnosť my sme posunuli tam, kde to je nutné o tie dva roky a pevne verím, že ministerstvo školstva, keď som sa rozprával aj s pánom ministrom a ten zákon prejde, tak urobí naozaj konečne všetko preto, aby postupne sa táto vec zapracovala na školách a deti dostali to, čo potrebujú. Ďakujem pekne. Hlasovanie v stredu o jedenástej.
Kremský, Peter, poslanec NR SR (2021-11-09):
Ďakujem, pán predsedajúci. Pani kolegyňa, chcem povedať len pár slov. Málokedy sa vyjadrujem na túto tému. Nie som na to odborník a myslím si, že my muži by sme v tom mali mať nejakú hranicu. Ale jednu vec, ktorú chcem povedať, je to, že veľakrát som sa stretol s tým, že mnohé ženy ľutujú že išli na interrupciu. A myslím si, že ak sa človek rozhoduje v strese, v strachu, v panike, tak sa veľakrát rozhodne veľmi zle vo svojom živote. Ja som to zažil viackrát vo svojom živote, že keď som nemal pokoj na rozhodnutie a čas, tak som sa niekedy rozhodol zle. A toto je rozhodnutie, ktoré si potom tá žena nesie celý život v sebe. Zase, nezažil som to, čiže neviem to podľa seba, ale stretol som sa s viacerými ženami, ktoré to takto prežívali. Čiže myslím si, že ak im chceme poskytnúť čas na rozhodnutie, ak im chceme umožniť, aby nadobudli kľud, pokoj a mohli sa zamyslieť nad tým, čo robia, tak im v tom len pomôžeme. Čiže nepáči sa mi také ohýbanie toho, že chceme niečo predlžovať a naťahovať a tak ďalej. Myslím si, že ľudia si potrebujú takéto veci rozmyslieť. A myslím si, že naozaj to, čo robíte, raz história zhodnotí ako veľmi divnú vec. Tak ako dneska hodnotí eugeniku, ktorá bola úplne brutálne populárna napríklad v USA v 20., 30. rokoch a dnes sa na to pozeráme ako na brutálne barbarstvo, vtedy sa to považovalo za niečo moderné, pokrokové. Dnes je to barbarstvo. Skúste sa nad tým zamyslieť, aby ste nedopadli rovnako. Ďakujem.
Vaľová, Jana, poslankyňa NR SR (2022-06-23):
Ďakujem veľmi pekne. Pán kolega, veľmi dobre ste vymenovali, čo všetko momentálne je inflácia, zvyšovanie cien, zvyšovanie energií. Včera ráno česká vláda odsúhlasila 600 eur ako zľavu, vlastne príspevok pre každú jednu domácnosť na tento rok na energie. Bude to záležať od toho, či ľudia kúria plynom, alebo elektrinou a podobne. Ja sa pýtam, ak sa naozaj nevieme poučiť z okolitých krajín, že týmto ľuďom pomáhajú nie v roku 2024 krúžkovným, ale musia pomôcť, aby tie deti, ktoré majú chodiť do krúžkov, aby tie rodiny prežili, lebo keď neprežijú, tie deti budú hladné a nebudú chodiť ani do krúžkov. Takže ak sa nevieme naozaj poučiť z okolitých krajín, z Česka, Maďarska, tak prosím vás, nechápem, prečo odmietate akékoľvek opozičné návrhy, ktoré môžu ľuďom zabezpečiť aspoň aký-taký štandard, aby mohli tohto roku kúriť a svietiť. Už keď ste tým deťom zobrali ešte aj tie obedy zadarmo, ktoré boli vynikajúce, pretože bez rozdielu každé dieťa sa potrebuje najesť, aby sa vedelo sústrediť v škole a podobne. Tak vás prosím, naozaj sa započúvajte do toho, čo tu predkladáme, a skúste to podporiť, pretože ľudia sú naozaj už na pokraji toho, čo si môžu dovoliť. A keď dôjde k všetkému na budúci rok, k tomu zvyšovaniu energií a všetko, čo sa tu chystá, tak naozaj tie rodiny môžu mať vážne sociálne problémy. Ďakujem.
Kollár, Boris, predseda NR SR (2022-03-24):
Prosím, prezentujme sa a hlasujeme. (Hlasovanie.) Prítomných 122 poslancov, za 82, proti 13, zdržalo sa 27. Konštatujem, že sme schválili návrh novely zákona č. 138/2017 Z. z. o Fonde na podporu kultúry národnostných menšín. Ďalej budeme hlasovať o bode 43 schváleného programu, ktorým je druhé čítanie o návrhu poslancov Kučeru, Nemca, Hajšelovej a Slobodu na vydanie zákona, ktorým sa dopĺňa zákon č. 138/2019 Z. z. o pedagogických zamestnancoch a odborných zamestnancoch (tlač 864). Prosím spoločnú spravodajkyňu z výboru pre vzdelávanie, vedu, mládež a šport pani poslankyňu Máriu Šofranko, aby hlasovanie uvádzala. Nech sa páči, pani poslankyňa, máte slovo. (Hlasovanie o návrhu poslancov Národnej rady Slovenskej republiky Karola Kučeru, Richarda Nemca, Petry Hajšelovej a Radovana Slobodu na vydanie zákona, ktorým sa dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 864.)
Tomáš, Erik, poslanec NR SR (2021-12-07):
Jozef Pročko, klamal si v priamom prenose minule a som ti to aj povedal, pretože si tu v pléne uviedol, že ja som ti povedal, že je to dobrý návrh. Potom, keď som za tebou prišiel, tak si to zobral späť. Čiže toto je jedno obrovské klamstvo a lož. To, že za mnou Igor Matovič došiel, to je pravda. Došiel za mnou pýtať si podporu a ja som mu povedal, že poviem to predsedovi a dám vedieť. Ale naše stanovisko predbežné už trojdňové je, že nie. Čiže taký je fakt a môžeš tu krútiť, sám si o sebe urob obraz, či tu robíš cirkus, alebo nie. To je, každého je jedna, jedna vizitka. Chcem, samozrejme, poďakovať opozičným kolegom za normálne faktické poznámky. A už sa budem venovať len pánovi Krajčírovi a pánovi Borguľovi zo SME RODINA, lebo to sú fakt veľkí experti. Ja mám rád debatu, aj tvrdú, páni, len, viete, podloženú argumentami. Pán Borguľa, keď už spomínate náš návrh, mali by ste si ho aspoň naštudovať. Myslím návrh HLAS-u, lebo ste boli úplne mimo. Vedľa jak tá jedľa. Čiže keď tu niečo hovoríte, že my sme niečo iné navrhovali a teraz niečo iné hovoríme, tak si to aspoň na-štu-duj-te. Pán Krajčír, viete čo – čo mám na to povedať? No tak ak raz hnutie SME RODINA hlasuje za 460 eur pre dôchodcov a potom minister práce z hnutia SME RODINA to zmení od 50 na 300, no tak, pán Benčík, toto som myslel, že takto ste dôchodcov okradli. Aj vás, pán Benčík. Síce vás nie, lebo máte dobrý plat, 4 000 či 5 000, 4 000 čistého. Čiže ešte raz, hnutie SME RODINA hlasovalo za trinásty dôchodok vo výške 460 eur, a keď prišlo do vlády, tak odrazu to bolo od 50 do 300 eur. No a, pán Nemec, ja naozaj mal som vás rád ako volejbalistu a doteraz vás nosím takto ako športovec vo svojom srdci, tie smeče boli úžasné, a musím vám povedať, tentokrát to bolo celkom vecné z vašej strany, ale mohli mať tí dôchodcovia aspoň 100 eur všetci. Takto nebude mať, tí nezaočkovaní nebudú... (Prerušenie vystúpenia časomerom.)
Dostál, Ondrej, poslanec NR SR (2018-02-09):
Milý Martin, vitaj v klube, teda nemyslím v poslaneckom klube SaS, z ktorého si pred pár týždňami odišiel, ale v klube poslancov, ktorí sú jedinými členmi svojich strán v tejto Národnej rade. Veľmi dobre rozumiem tomu, čo si hovoril na začiatku. To už s tým ide, že človek v tejto pozícii sa častejšie vyjadruje aj k širšiemu diapazónu tém, ako keď je jedným z poslancov 20-členného poslaneckého klubu. Ako predseda a jediný zástupca OKS veľmi dobre viem, o čom si hovoril. A teda toto postavenie prináša so sebou aj iné benefity, napríklad oveľa častejšie budeš teraz dostávať faktické poznámky od pána poslanca Číža, čo už aj predviedol bez toho, aby som musel na to upozorňovať.
T. Lebocký, poslanec: (2009-04-29):
Teraz dajte, prosím, hlasovať o pozmeňujúcom návrhu pod číslom 4 pána poslanca Simona.
Sulík, Richard, predseda NR SR (2011-02-04):
Dobré ráno, dámy a páni, poprosím vás dostaviť sa do rokovacej sály, čoskoro začneme so štvrtým dňom 12. schôdze Národnej rady. Vážené panie poslankyne, vážení páni poslanci, otváram štvrtý rokovací deň 12. schôdze Národnej rady. Na dnešnom rokovacom dni o ospravedlnenie svojej neúčasti písomne požiadali poslanci Ján Slota, Igor Štefanov a naďalej sa na zahraničnej pracovnej ceste nachádza pán poslanec Robert Kaliňák. Pokračujeme v prerušenej rozprave v prvom čítaní o návrhu poslancov Národnej rady Pavla Abrhana, Milana Horta, Jozefa Kollára a Lászlóa Solymosa na vydanie zákona, ktorým sa mení a dopĺňa zákon č. 350/1996 Z. z. o rokovacom poriadku (tlač 228). Prosím pána poslanca Pavla Abrhana, aby zaujal miesto určené pre navrhovateľov. (Reakcia z pléna.) Namiesto? Dobre. Takže namiesto pána Abrhana je, máme tu pána Solymosa a spravodajkyňu z ústavnoprávneho výboru Editu Pfundtner. Dávam slovo ďalšiemu rečníkovi v poradí z písomne prihlásených rečníkov poslancovi Branislavovi Ondrušovi. (Pokračovanie v rokovaní o návrhu poslancov Národnej rady Slovenskej republiky Pavla Abrhana, Milana Horta, Jozefa Kollára a Lászlóa Solymosa na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a o zmene niektorých zákonov (tlač 228).
Pčolinský, Peter, podpredseda NR SR (2022-12-01):
Otváram rozpravu. Do rozpravy som nedostal žiadnu písomnú prihlášku. Pýtam sa, či sa niekto hlási do rozpravy ústne. Nie. Uzatváram možnosť prihlásiť sa do rozpravy a vyhlasujem rozpravu za skončenú. Chce ešte zaujať stanovisko navrhovateľka? Nie. Pán spravodajca? Nie. Termín hlasovania.
Krátky, Rastislav, poslanec NR SR (2024-02-21):
Ďakujem, pán predsedajúci, za slovo. Tak opäť rovnakým spôsobom by som to uviedol všeobecne a potom by som sa teda, sa hlásim do rozpravy, lebo aby ste mohli reagovať, prípadne, ak by vznikli otázky, tak veľmi rád dám priestor. Pokiaľ ide o bod 68, tlač 164, cieľom návrhu ústavného zákona je zlepšiť spoluprácu Národnej rady a vlády v európskych záležitostiach pri vypracovaní stanovísk Slovenskej republiky k návrhom právne záväzných aktov a iných aktov Európskej únie vládou a ich schvaľovaní Národnou radou pred tým, ako o nich budú rokovať zástupcovia vlád členských štátov EÚ, a to tak, že sa spresní rámec tejto spolupráce optimalizáciou doterajších lehôt na vypracovanie týchto stanovísk a vhodnejším nastavením sankcií za nedodržiavanie povinností v zmysle tohto zákona tak zo strany vlády, ako aj zo strany parlamentu. Takže toľko k úvodnému slovu. A viac, podrobnejšie poviem v rozprave.
Bugár, Béla, podpredseda NR SR (2011-05-27):
Pán poslanec Rafaj, nech sa páči, môžte zaujať stanovisko k rozprave.
Grendel, Gábor, podpredseda NR SR (2021-11-05):
Pán poslanec Mazurek.
Kollár, Boris, predseda NR SR (2021-05-12):
Ďakujem, s tým sa nedá nesúhlasiť. Ďalej vystúpi pán poslanec Šefčík.
Figeľ, Ján, podpredseda NR SR (2014-11-28):
Dobre, ďakujem pekne, to je trošku k inej téme. Vyhlasujem všeobecnú rozpravu za skončenú. Pán navrhovateľ, ďakujem vám. Pán spravodajca, aj vám. Prerušujem rokovanie o tomto bode programu a aj naše rokovanie tohto týždňa. Všetkým pekný víkend. Vidíme sa v utorok. Dovidenia. (Prerušenie rokovania o 14.10 hodine.)
Paška, Pavol, predseda NR SR (2014-11-10):
Pani poslankyňa Vášáryová.
Jurčík, Ľudovít, poslanec NR SR (2011-09-09):
Ďakujem. Bolo povedané dosť veľa od kolegov z koalície, ja len stručne. Superhrubá mzda nie je cieľom na zvyšovanie mzdy, čistej mzdy. Za prvé. Čiže nejaké demagogické, no nazvem to taľafatky, čo bude od nového roku a čo nebude, no na to sme si nakoniec aj zvykli, ale tie, bohužiaľ, neplatia. Za prvé. Za druhé, keď sa tak zoberie, tak pán minister má v jednej veci pravdu, a ja to môžem potvrdiť, lebo ja som, na rozdiel od vás, pán Ondruš, aj niečo niekedy robil, a tí ľudia, ktorí častokrát sú prepustení, si dva, tri mesiace naschvál ani tú prácu nehľadajú. A hlavne ľudia s priemerom vyšším, ako je priemerná mzda, alebo so mzdou vyššou ako priemerná mzda, pardon. Samozrejme, že sa to odrazí určitým spôsobom niekedy v budúcnosti na nejakých dôchodkoch, lebo tento štát nie je perpetuum mobile. Perpetuum mobile bolo Grécko, kde sme všetci posielali peniaze a oni ich prežierali, oni ich rozdávali, oni sa o nič nestarali. Tu keď sa idete starať, tak je to zbedačovanie a tieto podobné sociálne hlúposti, ktoré tu rozprávate. Samozrejme, treba si uvedomiť jednu vec, že keď chcete o niečom rozprávať, tak tomu musíte rozumieť. Bohužiaľ, u vás tento atribút splnený nebol a nebol splnený ani u ďalších vašich kolegov, ktorí sa k tomu vyjadrovali. Nebudem to rozvádzať, lebo pre vás to aj tak nemá zmysel. A na záver by som chcel povedať len jednu jedinú vec, v Česku nikdy, nikdy superhrubú mzdu nezaviedli, ale, ešte raz opakujem to, čo som povedal, museli by ste rozumieť tomu, čo minister napísal alebo ministerstvo napísalo a čo som teraz povedal. Ďakujem.
Sulík, Richard, predseda NR SR (2011-06-02):
Pán poslanec Viskupič, ďalší rečník prihlásený v rozprave. Nech sa páči.
Pellegrini Peter, predseda NR SR (2015-09-22):
Prezentujme sa hlasujme o návrhu spravodajcu prerokovať návrh zákona v treťom čítaní. (Hlasovanie.) Prítomných 131 poslancov, za hlasovalo 80, proti bolo 11, zdržalo sa 40 poslancov. Konštatujem, že sme postúpili návrh do tretieho čítania . Otváram rozpravu v rámci tretieho čítania. Pán poslanec Šebej, máte len nechtiac stlačené veľké tlačidlo? V poriadku. Ďakujem pekne. Končím možnosť prihlásiť sa do rozpravy a uzatváram rozpravu. Vyhlasujem ju za skončenú. Nech sa páči, pán spravodajca.
Figeľ, Ján, podpredseda NR SR (2012-11-30):
Ďalším vystupujúcim rečníkom v rozprave je pán Martin Poliačik, nech sa páči.
Vitteková, Anna, poslankyňa NR SR (2015-12-01):
O bode 8 tu nemôžeme hlasovať, keďže sme schválili bod 10 môjho pozmeňujúceho návrhu.
Dostál, Ondrej, poslanec NR SR (2019-11-29):
Ďakujem, pán predsedajúci, mám procedurálny návrh, aby sme ešte chvíľu počkali so začiatkom rokovania. Návrh odôvodňujem tým, že pán poslanec Fico dal najavo, že má záujem o tento zákon roka a odsunul kvôli tomu 60 poslaneckých návrhov, aby sa vytvoril dostatočný priestor, tak predpokladám, že pán poslanec Fico je už niekde na ceste, možno, možno na chodbe, takže by sme mohli pár minút, pár minút počkať. Určite by mu bolo ľúto, keď by si v sále nevypočul úvodné vystúpenie pána ministra. Myslím, že by sme mohli byť natoľko ohľaduplní. Ďakujem. (Potlesk.)
Laššáková, Jana, podpredsedníčka NR SR (2015-05-27):
Na vystúpenie pána poslanca s faktickou poznámkou pán poslanec Jarjabek. Končím možnosť prihlásiť sa s faktickými poznámkami. Nech sa páči, pán poslanec, máte slovo.
Jurinová, Erika, podpredsedníčka NR SR (2015-05-19):
S reakciou pán poslanec Hlina.
Draxler, Juraj, minister školstva, vedy, výskumu a športu SR (2015-01-27):
Ďakujem. Vážený pán predseda Národnej rady Slovenskej republiky, vážené panie poslankyne, vážení páni poslanci, dovoľte, aby som uviedol návrh zákona o odbornom vzdelávaní a príprave a o zmene a doplnení niektorých zákonov. Cieľom návrhu zákona je pripraviť novú komplexnú právnu úpravu celej problematiky odborného vzdelávania a príprave v stredných odborných školách. Súčasťou nového zákona je aj zavedenie prvkov duálneho vzdelávania do systému odborného vzdelávania a prípravy na Slovensku. Keďže ide o systémové zmeny v celom procese odborného vzdelávania a prípravy, súčasťou návrhu zákona sú aj novelizačné články upravujúce školský zákon, zákon o štátnej správe v školstve a v školskej samospráve, zákon o financovaní základných škôl, stredných škôl a školských zariadení, Zákonník práce, zákon o dani z príjmov, päť zákonov o komorách a zákon o sociálnom poistení. Vážené panie poslankyne, vážení páni poslanci, ďakujem za pozornosť a dovolím si vás požiadať o prerokovanie a schválenie predloženého návrhu zákona do druhého čítania.
Fedor, Martin, poslanec NR SR (2013-06-04):
Pani predsedajúca, v mene štyroch poslaneckých klubov SDKÚ – DS, KDH, MOST – HÍD a OĽaNO si dovoľujem navrhnúť doplnenie rokovania prebiehajúcej 19. schôdze Národnej rady o nový bod, návrh uznesenia – kauza Podozrenie nezákonného nakladania s finančnými prostriedkami, hnuteľným a nehnuteľným majetkom VSS zo strany bývalého vedenia. V tomto uznesení Národná rada vyjadrí svoje znepokojenie s kauzou podozrenie z nezákonného nakladania s finančnými prostriedkami. Skonštatuje, že ide v krátkom čase už o druhú veľkú kauzu vo vojenskom spravodajstve, čo vážnym spôsobom znižuje dôveryhodnosť fungovania vojenského spravodajstva, a požiada ministra obrany, aby predložil správu o vyšetrovaní kauzy Podozrenie z nezákonného nakladania s finančnými prostriedkami, s hnuteľným a nehnuteľným majetkom VSS. Ďakujem.
Kollár, Boris, predseda NR SR (2022-04-28):
S ďalšou faktickou poznámkou vystúpi pán poslanec Saloň.
Bernaťák, Tibor, poslanec NR SR (2016-09-07):
Ďakujem pekne aj za slovo. Ja chcem poďakovať pánovi poslancovi Gálovi za objektívne zhodnotenie návrhu zákona. Bolo tu už asi stokrát povedané, že zákon tento nie je všeliekom proti korupcii, boja proti korupcii, ale je to významný, pozitívny krok k transparentnosti. Mňa mrzí postoj niektorých opozičných poslancov, ale za náš poslanecký klub Slovenskej národnej strany chcem pani ministerke poďakovať a povedať jej a vysloviť teda plnú podporu nášho klubu. Ďakujem.
Hrnko, Anton, poslanec NR SR (2016-10-26):
Ďakujem, pán predsedajúci. Ja, samozrejme, ak niekto sledoval moju komunikáciu ohľadom zverejnených správ novinárov, tak som vždy povedal, že toto je jednoducho nelegálne a treba s tým niečo robiť. Ale predmetom tu tejto správy nie je to, či a kto a ako vie odpočúvať. Možno by bolo vhodné, pán poslanec Krajniak, aby sa takýto bod do programu zaradil a vyzvať orgány, ktoré to majú na starosti, aby viac monitorovali nelegálne odposluchy, aby sa chránila komunikácia ľudí i v elektronickom priestore, ale nás tu nemusíte ani školiť, ani učiť, mali ste rozprávať k tým správam. Tie správy hovoria o tom, čo sme od tých orgánov žiadali, hej? A vyprosujem si od vás, aby ste ma z niečoho nahovárali, že robím niečo. Do verejného priestoru sa dostala komunikácia, z ktorej vznikajú vážne otázky, takisto ako sa do verejného priestoru dostala napr. Gorila a takisto, vy sa pýtate na tom, čo tam je pravdivé, ale polícia ani tú komunikáciu, ktorá bola teraz zverejnená, ani Gorilu nemôže brať ako dokument, ako dôkazový materiál, lebo je to nelegálne a nelegitímne. Ale otázky tam vznikajú a tieto otázky, na tie otázky treba odpovedať a keď polícia vyšetruje nielen nelegálny únik, ale aj vnútri, čo sa nachádza, tak zisťuje, či tam skutočne neboli nejaké nelegitímne a nelegálne veci. Takže sú to dve veci a si vyprosujem, aby ste ma tu nejak dávali do súvislosti s nejakými nelegálnymi odposluchmi.
P. Paška, predseda NR SR: (2007-09-12):
(Hlasovanie.) 140 prítomných, 80 za, 6 boli proti, 53 sa zdržalo, 1 nehlasoval. Konštatujem, že sme návrh zákona postúpili do druhého čítania.
V. Veteška, podpredseda NR SR: (2005-03-17):
K. Fajnor, poslanec: Ďakujem pekne, pán predsedajúci. Ja by som k predrečníkovi len jednu krátku poznámku. Som hrdý na činnosť Matice slovenskej v jej histórii. Vždy ako poslanci za Komunistickú stranu sme rozpočet, pokiaľ sa dalo, podporili pre túto inštitúciu, ale nemôžem súhlasiť s tým, čo predrečník povedal ohľadom toho, že boli napáchané krivdy v rokoch 1948 až 1989. Nech si môj kolega ide pozrieť objekty, ktoré v tomto období boli postavené v Martine. Nikdy také objekty táto inštitúcia už asi nebude schopná postaviť. Takže na margo toho posielam ho do Martina na dovolenku, je to krásne mesto, pozri si tie objekty. Ďakujem.
Solymos, László, poslanec NR SR (2011-06-30):
Ďakujem pekne, pán predseda. V rozprave vystúpili poslanci: pán Přidal, ktorý podal pozmeňujúci a doplňujúci návrh, a pán poslanec Vážny, ktorý podal návrh odložiť rokovanie o tomto návrhu minimálne do budúcej schôdze Národnej rady. Pán predseda, dajte, prosím, najskôr hlasovať o návrhu pána poslanca Vážneho.
Šeliga, Juraj, poslanec NR SR (2023-01-24):
Ďakujem veľmi pekne za faktické poznámky. Začnem tým, čo bolo povedané na konci, a myslím si, že v tom je hlboká pravda. My sa k tomu vrátime inokedy a vy sa k tomu vrátite inokedy, ak vám ľudia dajú tú možnosť a potom to zrušíte. Zrušíte Úrad špeciálnej prokuratúry a zrušíte Špecializovaný trestný súd. A to, že v tejto sále z radov opozície alebo z radov poslancov, nejde už o opozíciu a koalíciu, počúvam výhovorky o tom, ako to sa teraz nedá, to sa nemôže a to slovo tam nesedí a hento by malo byť inak a toto by sme možno mali tak, tak to sú výhovorky. Mnohí v tejto sále sa boja, to je proste faktom a niektorí cítia nenávisť a povedali si, že to s týmto treba jednoducho skončiť a upratať to. Viacerí z vás sa pýtate, prečo s tým prichádzam až teraz. Lebo rok čo rok, týždeň čo týždeň sa stupňujú útoky proti Úradu špeciálnej prokuratúry a Špecializovanému trestnému súdu. Nie ja som nosil esesácke kabáty, ale váš pán predseda robí tlačovku, pán Fico, s esesáckymi kabátmi. (Reakcia z pléna.) Nie, nezaslúžia si to, pán podpredseda Blanár, esesácke kabáty si naozaj nezaslúžia! Za to, že robia svoju robotu, si to nezaslúžia. A ak sú problémy, ak sú procesné chyby, ak je porušenie zákona, tak na to v tejto krajine máme súdy, ktoré to majú rozhodnúť, a nie spochybňovanie, očierňovanie a opľúvanie. Keď nejakého prokurátora, nedajbože, zabijú, som zvedavý, čo potom poviete. Potom budete všetci, nič sa nedeje, panebože! Opakujem vám, teraz je priestor na to, ochrániť Úrad špeciálnej prokuratúry a Špecializovaný trestný súd. A každý jeden, ktorý bude hlasovať, sa bude musieť zodpovedať a ľudia sa ho budú pýtať, prečo si to neochránil, keď si to ochrániť mohol alebo mohla.
Hrušovský, Pavol, podpredseda NR SR (2010-09-09):
Pán poslanec Madej.
Majorová Garstková, Jana, poslankyňa NR SR (2023-02-01):
Pán predsedajúci, dajte, prosím, hlasovať o druhom pozmeňujúcom návrhu poslanca Valáška.
P. Paška, predseda NR SR: (2006-08-03):
Nech sa páči, pán Prokopovič. Zapnite, prosím vás, pána Prokopoviča.
Pčolinský, Peter, podpredseda NR SR (2022-10-20):
Sám sebe sa, pán podpredseda, nech sa páči.
Martvoň, Anton, poslanec NR SR (2013-10-24):
Ďakujem pekne. Pán poslanec Novotný, no ja si dovolím povedať, že tie vaše argumenty, čo ste povedali vo vašom vystúpení, sú iba čisto relatívne a subjektívne. Vy ste povedali, čo to je jeden vrtuľník na tri kraje. Ja sa pýtam, čo to je 8 vrtuľníkov na 5 mil. ľudí, keď sa naraz stane povedzme na 20 miestach nejaká nehoda? Dá sa, je veľa uhlov pohľadu na to. Ako fakt je tu taký, čo povedal aj pán poslanec Petrák, že jednoducho za stav v zdravotníctve môžete vy, SDKÚ. Čo chcem ale povedať a čo je nám veľmi zaujímavé, že asi na tie vaše argumenty pre odvolávanie teda našej pani ministerky sa nemohlo ani SDKÚ pozerať, lebo vám tu na podporu nechalo iba dvoch poslancov. Ešte ani vaši vás nemohli počúvať. Čiže zamyslíte sa nad tým a stiahnite svoj návrh späť a choďte sa hanbiť. (Potlesk.)
Hlina, Alojz, poslanec NR SR (2012-11-29):
Vážený pán predseda, ja predpokladám, že budete chcieť dať priepustku na víkend a poviete, že zajtra nebude hlasovanie, dávam návrh, aby ste takýto návrh nedávali, že zajtra nebude hlasovanie. Je to neúcta k ľuďom. Odôvodním to. Ľudia v tejto krajine nemajú pomaly čo jesť. My tu zajtra budeme hovoriť o tom, ako by mali za čo jesť. A bude nás tu päť. Opakujem, je to neúcta voči občanom tejto krajiny. Ľudí nezaujíma predĺžený víkend poslancov, ľudí zaujíma, aby mali prácu, aby mali čo jesť. A zajtra sa tu tak o tom bude rozprávať. Ďakujem.
Hrnčiar, Andrej, podpredseda NR SR (2019-04-02):
Vážené panie poslankyne, vážení páni poslanci, pristúpime k prvému čítaniu o návrhu poslancov Mariana Kotlebu, Rastislava Schlosára, Martina Beluského, Milana Uhríka a Milana Mazureka na vydanie zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa mení a dopĺňa zákon č. 372/1990 Zb. o priestupkoch v znení neskorších predpisov. Návrh zákona má tlač 1373, návrh na jeho pridelenie na prerokovanie výborom je v rozhodnutí č. 1447. Dávam slovo poslancovi Martinovi Beluskému, aby návrh zákona uviedol. (Reakcia z pléna.) Takže ospravedlňujem sa. Nasledujúcim bodom programu je prvé čítanie návrhu poslancov Borisa Kollára, Petra Pčolinského a Ľudovíta Gogu na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov. Návrh ústavného zákona je pod tlačou 1356, návrh na jeho pridelenie na prerokovanie výborom je v rozhodnutí č. 1430. Dávam slovo poslancovi Borisovi Kollárovi, aby návrh ústavného zákona uviedol. (Rokovanie o návrhu poslancov Národnej rady Slovenskej republiky Borisa Kollára, Petra Pčolinského a Ľudovíta Gogu na vydanie ústavného zákona, ktorým sa mení Ústava Slovenskej republiky č. 460/1992 Zb. v znení neskorších predpisov , tlač 1356.)
Figeľ, Ján, podpredseda NR SR (2015-11-11):
Ďakujem pekne. Ďalším rečníkom v rozprave je pán kolega Mihál. (Reakcia z pléna.) Vzdávate sa vystúpenia v rozprave, dobre. Nech sa páči, teraz vyhlasujem prihlasovanie sa do rozpravy na základe ústnej časti. Môžete zapnúť tabuľu. Takže sa nikto nehlási do rozpravy. Vyhlasujem rozpravu za skončenú. Pani navrhovateľka? (Reakcia navrhovateľky.) Nech sa páči, záverečné slovo.
Kočiš, Eduard, poslanec NR SR (2020-04-07):
Ďakujem pekne, pán predsedajúci. No, pán Pročko, osemročná prax na obecnom úrade v Haliči so starostlivosťou o životné prostredie je síce krásna, je síce úctyhodná, ale nedovolím si povedať, aby nejakým spôsobom a závratným spôsobom ovplyvnila tento zákon z dielne ministerstva životného prostredia. Tvrdil ste, že SMER 12 nerodil, nerobil... (reakcia z pléna), nerobil, ospravedlňujem sa za kiks, že SMER 12 rokov nerobil na ministerstve životného prostredia nič. Nie som naozaj odborník na životné prostredie, ale uvažujem iba logicky a racionálne. Podľa môjho skromného názoru asi niečo robil, aj keď to možno je podľa vášho skromného názoru nedostatočné. Zákon vraj nechce nikoho poškodiť, niko..., ale, ale najmä pomôcť, tak rád by som sa dozvedel ako, lebo doteraz naozaj neviem ako. Ako sa hovorí 100 ľudí, 100 chutí. Ja nemusím s vami súhlasiť, vy nemusíte súhlasiť so mnou. Ale vôbec neviem a nechápem, ako 12 rokov vlády SMER-u súvisí s plastovými fľašami a jednoducho s prenášaním nebezpečnej ľudskej choroby COVID-19. Z vašich úst som však počul veľa trefných poznámok, ale nakoniec ste nepovedal nič, čo by naozaj súviselo s týmto zákonom. Jednoducho rád som si vás vypočul, ale nedozvedel som sa naozaj nič konštruktívne. Ďakujem.
Petrík, Simona, poslankyňa NR SR (2019-02-12):
Ďakujem veľmi pekne, pani predsedajúca. Takže ja budem plynule pokračovať v našom antibyrokratickom balíčku. Tento návrh zákona, ktorý je pod tlačou 1272, v stručnosti predstavím jednou vetou a potom by som si poprosila slovo v rozprave. Takže týmto návrhom zákona rušíme povinnosť zamestnanca priniesť zamestnávateľovi potvrdenie o tom, či je voči nemu vedená exekúcia, a rovnako rušíme povinnosť zamestnávateľov takéto potvrdenia vydávať po ukončení pracovného pomeru svojich zamestnancov. Toľko v skratke, viac v rozprave, do ktorej sa hlásim ako prvá. Ďakujem.
Hort, Milan, podpredseda NR SR (2011-09-09):
Pán poslanec Počiatek má teraz byť ďalší, ktorý vystupuje, ale nie je prítomný, preto stráca poradie. Ďalej pán poslanec Jozef Burian, rovnako neprítomný, stráca poradie. Pán poslanec Viskupič, neprítomný, stráca poradie. Jediný prítomný z tých, ktorých som čítal, je pán poslanec Peter Osuský, resp. z tých, ktorí sú v poradí. Pán poslanec, máte priestor na vystúpenie v rozprave, nech sa páči.
P. Hrušovský, predseda NR SR: (2005-01-18):
I. Hopta, poslanec: Vážený pán predseda, žiadam, aby vo štvrtok ako prvý bod rokovania tejto schôdze Národnej rady bol bod Správa vlády Slovenskej republiky o politických, bezpečnostných a ekonomických dopadoch návštevy Busha a Putina pre Slovenskú republiku. Osobne som presvedčený, že 200 mil. korún, ktoré má stáť táto návšteva, by sa dali využiť účelnejšie, trebárs aj na dobudovanie Národného divadla. Ja osobne protestujem proti tomu, aby Slovenskú republiku navštívil americký prezident, ktorý je najväčším porušovateľom ľudských práv vo svete a vďaka ktorému sa rozmáha...
Frešo, Pavol, poslanec NR SR (2014-11-10):
Ďakujem pekne, pani predsedajúca. No ja myslím, že pán predseda Národnej rady by mal byť v budove, a teda poprosím mu to tlmočiť. Takisto vás veľmi pekne poprosím, aby sme naozaj predišli tým dohadom, ktoré teda možno nechtiac vaši poslanci šírili, že pán premiér si išiel pospať, keby ste ho zavolali naspäť do sály, lebo to je úplne štandardné, lebo v tejto chvíli tu už nikto ani z vlády nie je. To znamená, že odvolávame vlastne celú vládu a nie je tu nikto prítomný. Pardon... (Prerušenie vystúpenia predsedajúcou.)
Bugár, Béla, podpredseda NR SR (2018-10-23):
Nech sa páči, prezentujme sa a hlasujme. (Hlasovanie.) Prítomných 144, za 132, zdržalo sa 11 poslancov, 1 nehlasoval. Návrh bol schválený. Teraz vás prosím, pán poslanec, aby ste uviedli hlasovanie v prvom čítaní o návrhu poslanca Krajniaka, Kollára, Pčolinskej a Pčolinského na vydanie zákona, ktorým sa mení a dopĺňa zákon č. 586/2003 Z. z. o advokácii ešte raz (tlač 1150). Nech sa páči. [Hlasovanie o návrhu poslancov Národnej rady Slovenskej republiky Milana Krajniaka, Borisa Kollára, Adriany Pčolinskej a Petra Pčolinského na vydanie zákona, ktorým sa mení a dopĺňa zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov , tlač 1150.]
Mikolaj, Ján, poslanec NR SR (2010-12-09):
Ďakujem pekne. Vážená pani poslankyňa, ja by som sa chcel zamerať na tú časť, ktorá sa týka pedagogickej dokumentácie, lebo po prvýkrát počujem v histórii, že budeme deliť pedagogickú dokumentáciu na školách na takú, ktorá bude v štátnom jazyku taká, ktorá bude dvojjazyčne a taká, ktorá bude iba v jazyku národnostnej menšiny. Chcel by som vám povedať, že my máme na Slovensku jeden školský systém, iba jeden, kde je predpísané učivo, ktoré je povinné pre všetky školy. Rozdiel je iba v tom, že na niektorých školách sa môže učiť v jazyku národnostnej menšiny s tým, že sú dané presné pravidlá, čo sa môže učiť, ktoré predmety a ktoré musia byť v štátnom jazyku, ale pedagogická dokumentácia musí byť jednotná, musí byť dostupná inšpektorom a každý inšpektor aj taký, ktorý povedzme po maďarsky nevie, musí mať právo kontroly pedagogickej dokumentácie, každej aj jednej. Akonáhle tu zavedieme pedagogickú dokumentáciu školskú, ktorá bude iba v jazyku národnostnej menšiny, tak potom sa samozrejme stane, že školskí inšpektori, ktorí musia byť nezávislí a aj sú zo zákona nezávislí, nebudú tejto dokumentácii rozumieť a nebudú vedieť posúdiť, či táto dokumentácia, pedagogická dokumentácia a ďalšia pedagogická dokumentácia je v súlade s tým, čo definuje zákon. Takže v žiadnom prípade by som, by som nedelil pedagogickú dokumentáciu na takú a takú, pretože, kto si dovolí takúto dokumentáciu rozdeliť a povedať, to je taká, táto je iná, čiže oficiálna pedagogická dokumentácia musí byť dvojjazyčná.
Matovič, Igor, poslanec NR SR (2016-10-27):
V súlade s § 73 zákona o rokovacom poriadku som bol určený predsedom výboru za spravodajcu k uvedenému návrhu zákona. Predkladám informáciu k predloženému návrhu zákona, že návrh spĺňa náležitosti podľa rokovacieho poriadku a legislatívnych pravidiel tvorby zákonov. Jeho súčasťou je aj stanovisko ministerstva financií. Zo znenia uvedeného návrhu zákona je zrejmý aj účel navrhovanej úpravy. Vychádzajúc z oprávnení, ktoré pre mňa, ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: pre financie a rozpočet, ústavnoprávny a pre verejnú správu a regionálny rozvoj. Za gestorský výbor navrhujem výbor pre financie a rozpočet. Zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady. Pán predsedajúci, prosím, otvorte rozpravu k uvedenému návrhu zákona.